પોતે ખીણમાં જોઈ રહ્યો હતો અને અચાનક જ હવામાં અદ્ધર થઈ ગયો એથી હેબતાઈ ગયેલો વિલી ઘડીક તો કશું સમજી જ શક્યો ન હતો, પરંતુ મોંઢાં ફરતો ગમછો વિંટળાયો ત્યારે તેને કંઈક સૂઝ આવી. એટલે ગાડીમાં તેને ઘૂસાડવામાં આવે એ વખતે તેણે હતી એટલી તમામ તાકાત વાપરીને શરીર છટપટાવ્યું. તેના હાથ, પગ અને મોં બે આદમી દ્વારા જકડાયેલા હતા પરંતુ હાઈટ ખાસ્સી વધુ હોવાના કારણે આખું શરીર છટપટાવાથી બે જણના હાથમાં એ રહી શકે તેમ ન હતો.